BBC Hausa - News - Kotu ta hukunta mai yiwa Paparoma hidima
Kotu ta hukunta mai yiwa Paparoma hidima
An sabunta: 6 ga Oktoba, 2012 - An wallafa a 14:48 GMT
Paolo Gabriele, tsohon mai yiwa Paparoma hidima
Wato kotun birnin Vatican ta yankewa mai yiwa Paparoma hidima, Paolo Gabriele hukuncin zaman gidan kaso na shekaru uku ne, amma aka rage daurin zuwa na watanni goma sha takwas bisa hujjar cewa, a baya ba wata kotu da ta taɓa yanke masa hukunci saboda aikata wani laifi.
Paolo Gabriele wanda mai yiwa Paparoma Benedict hidima ne an yanke masa wannan hukunci ne saboda yin satar muhimman takardu na sirri a cikin gidan Paparoma.
Alkali Giuseppe Dalla Torre shi ne ya jagoranci zaman yanke hukuncin.
Yace, sun yankewa Paolo Gabriele hukuncin ne bayan samunsa da laifin da ya sabawa tanadin dokoki, da kuma cin amanar da aka danƙa a hannunsa.
Paolo Gabriele ya faɗawa kotu cewa, ya sace takardun ne kuma ya tsegunta su ga manema labarai saboda ya tona abinda ya ƙira, ayukan assha da yace, yana aikatawa a ƙololuwar cocin Roman Katolika.
Tsohon mai yiwa Paparoman hidima ya kuma ce, ya fallasa takardun sirrin na fadar Paparoma ne saboda ƙaunar da yake yiwa cocin na Roman Catholika.
Tun farko dai yayin zaman kotun Paolo Gabriele yace, shi a ganinsa bai aikata wani laifi ba.
Daga cikin takardun da aka samu a gidansa yayin bincike dai har wasu da ya ɗauke daga kan teburin Paparoma.